Hrvatski sabor
20050119

Hvala lijepo, gospodine potpredsjedniče. Pitanje upućujem ministru poljoprivrede, Petru Čobankoviću. Poštovani gospodine ministre, do prije nekoliko dana u predizborno vrijeme putem jumbo plakata čitali smo poruke kako je uspješno otkupljena i plaćena pšenica. Svi znamo da je pšenica plaćena po cijeni od 1 kune za kilogram seljacima, odnosno kada odbijemo troškove otkupa, to je bilo oko 95 lipa. Koliko je to bio uspješan posao za Vladu, doznajemo ovih dana kada ste vi najavili prodaju te iste pšenice, ali po cijeni od kunu i 20 lipa za 1 kilogram ili 25% većoj cijeni od one koja je plaćena seljacima. Time će država putem razlike u cijeni između otkupljene i prodane pšenice zaraditi preko 75 milijuna kuna i to na teret seljacima. Zahvaljujući takvom povećanju cijena pšenice pekari najavljuju povećanje cijena kruha za pola kune po 1 kilogramu. Istovremeno ovakva visoka cijena pšenice u proizvodnji tjestenina, kolača, keksa i sličnog učinit će hrvatske proizvođače potpuno nekonkurentnim na domaćem tržištu, a na izvoz ne mogu niti pomišljati. Gospodine ministre, mislite li još uvijek da je prošlogodišnji otkup pšenice uspješan posao? Mislite li kako je moralno hrvatskom seljaku platiti pšenicu 95 lipa po kilogramu i nakon samo 6 mjeseci je prodati za kunu i 20 lipa ili po 25% većoj cijeni i pri tom zaraditi 75 milijuna kuna i uzrokovati povećanje cijene kruha za pola kune?